Lisa juhataja

17.05.2021 käskkirjale nr 1-1/21/9

**Viljandi Hoolekandekeskusesse vastuvõtmise, sealt lahkumise ja väljaarvamise kord**

### ****1.****  Reguleerimisala

Käesolev kord reguleerib Viljandi Hoolekandekeskusesse (edaspidi *hoolekandekeskus*) vastuvõtmist, sealt lahkumise ja väljaarvamise korda.

### ****2.****  Hoolekandekeskusesse vastuvõtmine

2.1. Hoolekandekeskusesse vastuvõtmiseks esitab teenust vajav isik või tema huvides tegutsev isik taotluse Viljandi linna sotsiaalametile (Viljandi linna elanikud) või hoolekandekeskusele (teiste omavalitsuste elanikud).

2.2. Taotlusele lisatakse:

2.2.1. teenust vajava isiku isikut tõendava dokumendi koopia;

2.2.2. arsti hinnang teenust vajava isiku tervishoiuteenuse vajaduse ja mahu kohta (ravimiskeem), väljavõte olulisematest terviseprobleemidest (sh nakkushaiguste, sõltuvushäirete ja psüühikahäire kohta) ja määratud ravimitest;

2.2.3. koopia Sotsiaalkindlustusameti otsusest puude raskusastme kohta (puude olemasolul);
2.2.4. kohaliku omavalitsuse haldusakt teenuse osalise või täieliku tasumise kohta (selle olemasolul).

2.3. Viljandi Linnavalitsuse Sotsiaalameti teenusele suunamise otsus Viljandi linnaelanike kohta edastatakse sotsiaalteenuste ja -toetuste andmeregistri STAR kaudu.

2.4. Teiste omavalitsuste elanike vastuvõtmise hoolekandekeskusesse otsustab hoolekandekeskuse juhataja 15 päeva jooksul arvates taotluse esitamisest.

2.5. Hoolekandekeskusesse ei võeta üldjuhul vastu isikuid, kes põevad nakkushaiguseid, sõltuvushäiret, psüühikahäiret või vajavad tervishoiuteenust.

2.6. Viljandi Linnavalitsuse Sotsiaalameti poolt vältimatu abi korras teenusele paigutatavate isikute puhul esitatakse punktis 2.2. nimetatud dokumendid võimalusel.

2.7. Hoolekandekeskus koostab sotsiaalhoolekande seaduses sätestatud tähtaja jooksul teenust vajavale isikule hooldusplaani koostöös teenuse saaja ja/või rahastajaga.

### ****3.****  Lepingu sõlmimine

3.1. Teenuse osutamine isikule toimub teenuse osutamise lepingu (edaspidi *leping*) alusel. Lepingu sisuks on eelkõige lepingu osaliste andmed, lepingu ese, arvelduste kord, lepingu tähtaeg, lepinguosaliste õigused ja kohustused, lepingu lõpetamise ja lepinguosaliste vaheline teadete saatmise kord.

3.2. Lepingu sõlmib hoolekandekeskuse juhataja 15 päeva jooksul punktis 2.3. sätestatud hoolekandekeskusesse teenusele suunamise otsuse tegemisest.

### ****4.****  Lepingu muutmine ja lõpetamine

4.1. Lepingu muutmine ja lõpetamine toimub poolte kokkuleppel.

4.2. Lepingu võib lõpetada sõltumata põhjusest teenuse saaja või tema huvides tegutsev isik, teatades sellest kirjalikult hoolekandekeskusele.

4.3. Hoolekandekeskusel on õigus mõjuval põhjusel ühepoolselt leping lõpetada. Mõjuv põhjus lepingu lõpetamiseks on eelkõige, kui:

4.3.1. teenuse osutamise käigus ilmnevad asjaolud, millest hoolekandekeskust eelnevalt ei teavitatud (sh teenust saava isiku igapäevase tegevusvõime või hooldusvajaduse kohta esitatud valeandmed), kuid mille tõttu ei ole võimalik või ei ole vajalik teenust isikule osutada;

4.3.2. teenust saava isiku tervislik seisund muutub teenuse osutamise ajal nii, et teenust ei ole võimalik või vajalik enam osutada;

4.3.3. teenust saav isik ei kohane või tema käitumine muutub agressiivseks (sh psüühikahäirest tulenevalt) ning seab sellega ohtu enda või teiste elu ja tervise ning vara;

4.3.4. teenust saav isik korduvalt häirib oma käitumisega teisi hoolekandekeskuse kliente või korduvalt rikub sisekorra eeskirju või lepingu tingimusi;

4.3.5. teenuse saaja on hoolekandekeskusest ette teatamata lahkunud ja tema asukoha kohta lahkumise kuupäevast alates ühe kuu jooksul andmed puuduvad.

4.4. Leping loetakse lõppenuks teenuse saaja surmaga.

Ain Keerup

Viljandi Hoolekandekeskuse juhataja